## Pravilnik o školovanju, osposobljavanju, stručnom usa­vršavanju i specijalizaciji policijskih službenika

### NN 84/2007 (13.8.2007.), Pravilnik o školovanju, osposobljavanju, stručnom usa­vršavanju i specijalizaciji policijskih službenika

# MINISTARSTVO UNUTARNJIH POSLOVA

**2618**

Na temelju članka 129. stavka 2. podstavka 22. Zakona o policiji (»Narodne
novine« broj 129/00.), ministar unutarnjih poslova donosi

## PRAVILNIK

### O ŠKOLOVANJU, OSPOSOBLJAVANJU, STRUČNOM USAVRŠAVANJU I SPECIJALIZACIJI POLICIJSKIH SLUŽBENIKA

Članak 1.

Ovim Pravilnikom propisuju se prava, obveze i odgovornosti policijskih
službenika Ministarstva unutarnjih poslova (u daljnjem tekstu: Ministarstvo)
koji se upućuju na programe obrazovanja i usavršavanja, mjerila i uvjeti za
upućivanje i stipendiranje te pravo na naknade.
Obrazovanjem i usavršavanjem policijskih službenika smatra se temeljno
policijsko obrazovanje i osposobljavanje, stručno osposobljavanje, stručno
usavršavanje, policijski trening, specijalizacija i školovanje.

Članak 2.

Ustrojstvene jedinice Ministarstva, u okviru svog djelokruga rada, dužne su
iskazati potrebe za obrazovanjem i usavršavanjem za svaku sljedeću kalendarsku
godinu, radi izrade Plana obrazovanja i školovanja, specijalizacije, stručnog
osposobljavanja i usavršavanja.
Prijedlog Plana iz stavka 1. ovoga članka izrađuju Uprava pravnih i kadrovskih
poslova i Policijska akademija.
Prijedlog Plana iz stavka 1. ovoga članka podnosi se, zajedno s financijskim
pokazateljima, na usvajanje Kolegiju ministra, najkas­nije do kraja srpnja za
sljedeću kalendarsku godinu.
Usvojeni Plan iz stavka 1. ovoga članka donosi ministar unutarnjih poslova (u
daljnjem tekstu: ministar).

Članak 3.

Programe stručnog osposobljavanja, usavršavanja i specijalizacije policijskih
službenika na prijedlog ravnatelja policije (u daljnjem tekstu: ravnatelj)
donosi ministar.
Programe temeljnog policijskog obrazovanja i osposobljavanja na prijedlog
ministra unutarnjih poslova donosi ministar znanosti, obrazovanja i športa.

I. TEMELJNO POLICIJSKO OBRAZOVANJE I OSPOSOBLJAVANJE

Članak 4.

Temeljnim policijskim obrazovanjem, u smislu ovog Pravilnika, smatra se:
završena srednja policijska škola, završeni programi Visoke policijske škole,
temeljni policijski tečajevi, program prekvalifikacije za zanimanje policajac,
program obrazovanja odraslih za zanimanje policajac te program instruktor u
policiji pri Fakultetu za kineziologiju i šport.
Temeljno policijsko osposobljavanje je praktična izobrazba polaznika temeljnog
policijskog obrazovanja iz stavka 1. ovoga članka, koja se realizira kroz
mentorski program i vježbeničku praksu.

Članak 5.

Zaposlenik Ministarstva koji nije završio niti jedan program temeljnog
policijskog obrazovanja iz članka 4. stavka 1. ovoga Pravilnika, a raspoređen je
na radno mjesto policijskog službenika u Ravnateljstvu policije, Upravi za
posebne poslove sigurnosti i policijskim upravama, uputit će se na odgovarajući
program temeljnog policijskog obrazovanja sukladno vrsti i stupnju stručne
spreme koju posjeduje, u roku od godinu dana od dana rasporeda na radno mjesto
policijskog službenika.

Članak 6.

Organizacija temeljnog policijskog obrazovanja na Policijskoj školi te prava i
obveze polaznika propisani su odredbama Zakona o srednjoškolskom obrazovanju te
Statutom Policijske škole.

Članak 7.

Vježbenička praksa je stručna i praktična izobrazba za samostalno obavljanje
poslova policijskog službenika.
Mentorski program obuke je praktično osposobljavanje za samostalno obavljanje
poslova policijskog službenika te predstavlja dio programa temeljnog policijskog
obrazovanja.

Članak 8.

Vježbenička praksa i mentorski program obuke provodi se po posebnom programu pod
nadzorom mentora.

Članak 9.

Za vrijeme vježbeničke prakse i mentorskog programa obuke polaznik programa vodi
dnevnik u kojeg unosi podatke o policijskim poslovima koje je tijekom prakse
obavljao.

Članak 10.

Mentora imenuje ravnatelj policije odnosno pomoćnik ministra nadležan za pravne
i kadrovske poslove, na prijedlog načelnika uprave u sjedištu Ministarstva
nadležnog za poslove za koje se vježbenik osposobljava, odnosno načelnika
policijske uprave.
Mentor se imenuje za jednog vježbenika.

Članak 11.

Vježbeniku sa završenim preddiplomskim ili diplomskim studijem za mentora se
može imenovati policijski službenik Ministarstva koji ima završen preddiplomski
ili diplomski studij te najmanje pet godina radnog staža na poslovima za koje se
vježbenik osposobljava.
Vježbeniku srednje stručne spreme za mentora se može imenovati policijski
službenik Ministarstva koji ima srednju stručnu spremu te najmanje pet godina
radnog staža na poslovima za koje se vježbenik osposobljava.
Mentor iz stavka 1. i 2. ovoga članka mora imati završen specijalistički tečaj
za mentore te posljednje tri godine biti ocijenjen najmanje ocjenom »uspješan«.

Članak 12.

Polaznici temeljnog policijskog obrazovanja iz članka 4. stavka 1. ovoga
Pravilnika ostvaruju pravo na opremu i materijal potreban za realizaciju
programa te na prehranu i smještaj u Policijskoj akademiji.

Članak 13.

O međusobnim pravima i obvezama s polaznicima temeljnog policijskog obrazovanja
Ministarstvo sklapa ugovor.

II. STRUČNO OSPOSOBLJAVANJE, USAVRŠAVANJE I SPECIJALIZACIJA

Članak 14.

Stručno osposobljavanje, usavršavanje i specijalizacija, u pravilu, se provodi u
Policijskoj akademiji.
Iznimno, stručno osposobljavanje, usavršavanje i specijalizacija može se
provoditi i u ostalim objektima Ministarstva ili na drugom mjestu koje odredi
ravnatelj odnosno rukovoditelj nadležne ustrojstvene jedinice.
Dopunsko stručno usavršavanje provodi se u policijskim upravama, odnosno
upravama u sjedištu Ministarstva.

Članak 15.

Policijski službenici čije je mjesto rada izvan mjesta organiziranja stručnog
osposobljavanja, usavršavanja ili specijalizacije, ostvaruju pravo:
– na smještaj i prehranu u Policijskoj akademiji ili na drugom mjestu gdje se
organizira stručno osposobljavanje, usavršavanje ili specijalizacija,
– na putne troškove u dolasku i povratku.
Policijski službenici čije je mjesto rada u mjestu organiziranja stručnog
osposobljavanja, usavršavanja ili specijalizacije ostvaruju pravo na prehranu.

Članak 16.

Policijski službenici obvezni su završiti sve programe stručnog osposobljavanja,
usavršavanja i specijalizacije, potrebne za obavljanje poslova njihova radnog
mjesta, na koje ih upućuje Ministarstvo.

Članak 17.

Odluku o upućivanju policijskih službenika na specijalističke tečajeve i
seminare koje ne organizira Ministarstvo, na prijedlog nadležnog načelnika
uprave u sjedištu Ministarstva, odnosno načelnika policijske uprave, donosi
nadležni pomoćnik ministra, odnosno ravnatelj.

Članak 18.

Odluku o upućivanju policijskih službenika na međunarodne specijalističke
tečajeve i seminare donosi ministar.

STRUČNO OSPOSOBLJAVANJE

Članak 19.

Stručnim osposobljavanjem, u smislu ovoga Pravilnika, smatra se izobrazba koja
se provodi s ciljem pripreme policijskih službenika za obavljanje novih zadaća
na istom ili na drugom radnom mjestu.
Stručno osposobljavanje realizira se kroz programe osposobljavanja
rukovoditelja, programe osposobljavanja mentora, instruktora i predavača te sve
ostale programe osposobljavanja za potrebe Ministarstva.

Članak 20.

Policijski službenici koji su raspoređeni na radno mjesto načelnika, zamjenika
načelnika i pomoćnika načelnika, a nisu završili odgovarajući program
osposobljavanja, uputit će se na program osposobljavanja rukovoditelja, u roku
od godine dana od dana rasporeda na radno mjesto.

STRUČNO USAVRŠAVANJE

Članak 21.

Stručno usavršavanje, u smislu ovoga Pravilnika, je stalna izobrazba radi
podizanja razine znanja i vještina potrebnih za obavljanje poslova radnog
mjesta, a provodi se putem seminara, stručnih savjetovanja, predavanja,
dopunskog stručnog usavršavanja, policijskog treninga, informatičkih tečajeva i
tečajeva stranog jezika.

*Seminari*
Članak 22.

Odluku o provođenju seminara, na prijedlog nadležnog pomoćnika ministra, donosi
pomoćnik ministra nadležan za pravne i kadrovske poslove, odnosno, na prijedlog
načelnika uprave u Ravnateljstvu policije i načelnika policijske uprave, donosi
ravnatelj.
Odluka iz stavka 1. ovoga članka sadrži podatke o vrsti, nazivu, početku i
završetku seminara, broju polaznika, mjestu i vremenu održavanja seminara,
predavačima i voditelju seminara.

*Dopunsko stručno usavršavanje*
Članak 23.

Dopunsko stručno usavršavanje policijskih službenika je upoznavanje s novim
propisima i metodama rada iz svog djelokruga te obnavljanje stečenih znanja.
Dopunsko stručno usavršavanje provodi se u redovno radno vrijeme.

Članak 24.

Dopunsko stručno usavršavanje organizira se za policijske službenike raspoređene
na radna mjesta srednje stručne spreme (temeljna policija, interventna policija,
granična policija i promet­na policija), u Upravi za posebne poslove sigurnosti
Ministarstva u sjedištu, policijskim upravama i policijskim postajama, a provode
ga predavači koje imenuje nadležni pomoćnik ministra odnosno načelnik policijske
uprave.
Program dopunskog stručnog usavršavanja dužni su pohađati policijski službenici
do razine šefa smjene.
Na kraju svakog dopunskog stručnog usavršavanja provodi se provjera znanja u
pisanom obliku.
Rezultati provjere znanja sastavni su dio godišnje ocjene policijskog
službenika.
Predavači na dopunskom stručnom usavršavanju osposobljavaju se u Policijskoj
akademiji prema programu pedagoško-instruktiv­nog seminara.
Izvješće o provedenom dopunskom stručnom usavršavanju i provjeri znanja
dostavlja se Policijskoj akademiji najkasnije do 15. siječnja za proteklu
kalendarsku godinu.

Članak 25.

Program dopunskog stručnog usavršavanja, na prijedlog ravnatelja, odnosno
pomoćnika ministra nadležnog za posebne poslove sigurnosti, donosi ministar.
Program dopunskog stručnog usavršavanja iz stavka 1. ovoga članka dostavlja se
Upravi za posebne poslove sigurnosti Ministarstva u sjedištu odnosno policijskim
upravama najkasnije do 30. studenog za sljedeću kalendarsku godinu.
Na temelju programa dopunskog stručnog usavršavanja iz stavka 1. ovoga članka,
Uprava za posebne poslove sigurnosti Ministarstva u sjedištu odnosno policijske
uprave obvezne su izraditi Izvedbeni plan najkasnije do 31. siječnja za tekuću
godinu.

Članak 26.

O dopunskom stručnom usavršavanju policijskih službenika vodi se dnevnik u koji
se upisuju teme koje su obrađene i broj policijskih službenika prisutnih obradi
teme.

Članak 27.

Stručni nadzor nad provedbom dopunskog stručnog usavršavanja u policijskim
upravama provode voditelji programa dopunskog stručnog usavršavanja Odjela za
stručno usavršavanje i specijalizaciju Policijske akademije, najmanje jednom
godišnje.

*Policijski trening*
Članak 28.

Policijski trening, u smislu ovog Pravilnika, obuhvaća:
– opću tjelesnu pripremljenost,
– poznavanje i primjenu borilačkih športova i vještina,
– poznavanje, rukovanje i vještinu gađanja vatrenim oružjem,
– poznavanje, rukovanje i vještinu uporabe interventne palice »TONFA«,
– operativno taktičko postupanje prilikom provođenja osiguranja i zaštite
štićenih osoba, objekata i prostora za policijske službenike Uprave za posebne
poslove sigurnosti.

Članak 29.

Policijski trening provodi se kroz teorijsku i praktičnu nastavu, godišnju
provjeru i ocjensko ispitivanje.

Članak 30.

Policijski trening provodi se u sjedištu Ministarstva i policijskim upravama u
redovno radno vrijeme.

Članak 31.

Potrebna sredstva za provedbu policijskog treninga (oprema za realizaciju
programa i objekti) osigurava Ministarstvo.

Članak 32.

Termin ocjenskog ispitivanja i godišnje provjere utvrđuje se Izvedbenim planom
za provedbu policijskog treninga.
Izvedbeni plan za provedbu policijskog treninga za policijske službenike
Ministarstva u sjedištu donosi ravnatelj odnosno nadlež­ni pomoćnik ministra.
Izvedbeni plan za provedbu policijskog treninga u policijskim upravama donosi
načelnik policijske uprave.
Plan iz stavka 1. ovoga članka policijske uprave dužne su dostaviti Policijskoj
akademiji najkasnije do 31. siječnja za tekuću godinu.

Članak 33.

Nakon provedenog policijskog treninga policijski službenici ocjenjuju se
sukladno mjerilima utvrđenim u programu policijskog treninga.

Članak 34.

Izvješće o provedbi programa policijskog treninga policijske uprave dužne su
dostaviti Policijskoj akademiji najkasnije do 15. siječnja za proteklu
kalendarsku godinu.
Izvješće o provedbi programa policijskog treninga mora sadržavati podatke o
neocijenjenim policijskim službenicima uz obrazloženje razloga zbog kojih nisu
ocijenjeni.

Članak 35.

Stručni nadzor nad provedbom programa policijskog treninga u policijskim
upravama provode voditelji programa policijskog treninga Odjela za stručno
usavršavanje i specijalizaciju Policijske akademije, najmanje jednom godišnje.

*Sportska natjecanja*Članak 36.

Domaća i međunarodna športska natjecanja u kojim sudjeluju policijski službenici
kao i članstvo policijskih službenika u međunarodnim športskim asocijacijama
provodi se pod pokroviteljstvom Ministarstva.
Sudjelovanje policijskih službenika na domaćim i međunarodnim športskim
natjecanjima odobrava ministar na prijedlog ravnatelja odnosno nadležnog
pomoćnika ministra.

*Opća tjelesna pripremljenost*
Članak 37.

Opća tjelesna pripremljenost postiže se treningom koji je propisan posebnim
programom (opći i posebni dio).
Opći dio programa sastoji se od sljedećih športskih aktivnosti:
– atletika
– športska gimnastika
– plivanje
– športske igre i rekreacija.
Posebni dio programa sastoji se od sljedećih športskih aktivnosti:
– skijanje
– alpinizam
– obuka gorske službe spašavanja i ronjenja.
Posebni dio programa opće tjelesne pripremljenosti provodi Policijska akademija,
specijalna policija, interventna policija i Uprava za posebne poslove
sigurnosti.

*Policijski trening u poznavanju i primjeni borilačkih športova i vještina*
Članak 38.

Policijski trening u poznavanju i primjeni borilačkih športova i vještina
podrazumijeva obuku i provjeru poznavanja borilačkih športova i vještina koje
policijski službenici koriste radi svladavanja otpora ili odbijanja napada od
sebe, građana, štićenih osoba ili objekata.
Policijski trening za primjenu i poznavanje borilačkih športova i vještina
obvezan je za policijske službenike koji u obavljanju služ­benih zadaća
primjenjuju policijske ovlasti.
Rukovoditelj ustrojstvene jedinice odredit će, najkasnije do 31. prosinca za
iduću kalendarsku godinu, policijske službenike koji su dužni sudjelovati u
programu policijskog treninga za primjenu i poznavanje borilačkih športova i
vještina.

Članak 39.

Policijski trening provodi se u obliku seminara i redovitog treninga za vrijeme
redovnog radnog vremena.
Policijski trening u poznavanju, rukovanju i vještini gađanja vatrenim oružjem

Članak 40.

Policijski trening u poznavanju, rukovanju i vještini gađanja vatrenim oružjem
podrazumijeva obuku i provjeru osposobljenosti policijskih službenika u
poznavanju, rukovanju i vještini gađanja vatrenim oružjem.

Članak 41.

Vještina rukovanja i gađanja vatrenim oružjem izvodi se na streljanama otvorenog
i zatvorenog tipa kao i na improviziranim strelištima koja zadovoljavaju
sigurnosne uvjete za obavljanje gađanja vatrenim oružjem.
Policijski službenici koji zadužuju službeno oružje dužni su pohađati policijski
trening u poznavanju, rukovanju i vještini gađanja vatrenim oružjem sukladno
Programu.

Članak 42.

Gađanje vatrenim oružjem izvodi se na temelju zapovijedi koju izdaje
rukovoditelj ustrojstvene jedinice u kojoj se gađanje treba provesti za
policijske službenike Ministarstva u sjedištu.
U zapovijedi iz stavka 1. ovoga članka određuje se vrijeme i mjesto izvođenja
gađanja, zapovjednik gađanja, izvršitelji gađanja te mjere osiguranja i zaštite.
Policijski trening u poznavanju, rukovanju i vještini uporabe interventne palice
»TONFA«

Članak 43.

Policijski trening u poznavanju, rukovanju i vještini uporabe interventne palice
»TONFA« podrazumijeva obuku i provjeru osposobljenosti policijskih službenika u
poznavanju, rukovanju i vještini uporabe interventne palice »TONFA«.
Policijski trening operativno taktičkog postupanja prilikom provođenja
osiguranja i zaštite štićenih osoba, objekata i prostora

Članak 44.

Policijski trening operativno taktičkog postupanja podrazumijeva obuku i
provjeru osposobljenosti policijskog službenika Uprave za posebne poslove
sigurnosti u operativno-taktičkom postupanju prilikom osiguranja i zaštite
štićenih osoba, objekata i prostora.

Članak 45.

Zapovjedništvo specijalne i interventne policije te Uprava za posebne poslove
sigurnosti policijski trening u poznavanju i primjeni borilačkih športova i
vještina, policijski trening u poznavanju, rukovanju i vještini gađanja vatrenim
oružjem, policijski trening u poznavanju, rukovanju i vještini uporabe
interventne palice »TONFA« te policijski trening operativno-taktičkog postupanja
prilikom provođenja osiguranja i zaštite štićenih osoba, objekata i prostora
provode samostalno, po posebnim programima.

*Strani jezici i informatička izobrazba*
Članak 46.

Izobrazbu iz područja stranih jezika i informatičku izobrazbu, za potrebe
Ministarstva, organizira i provodi Policijska akademija.

Članak 47.

Policijski službenici mogu se uputiti u školu stranih jezika te na informatičku
izobrazbu i izvan Ministarstva, o čemu odluku donosi ravnatelj, odnosno pomoćnik
ministra nadležan za pravne i kadrovske poslove.

SPECIJALIZACIJA

Članak 48.

Specijalizaciju, u pravilu, provodi Policijska akademija putem specijalističkih
tečajeva.
Iznimno od odredbe stavka 1. ovoga članka, specijalizaciju mogu provoditi i
druge ustrojstvene jedinice Ministarstva.
Izobrazbu za strukovna zanimanja provode za to ovlaštene ustanove.

Članak 49.

Odluku o provođenju specijalističkog tečaja donosi ravnatelj od­nosno pomoćnik
ministra nadležan za pravne i kadrovske poslove.
Odluka iz stavka 1. ovoga članka sadrži podatke o početku i završetku tečaja,
broju polaznika, mjestu i vremenu održavanja, predavačima, Ispitnom povjerenstvu
i voditelju tečaja.
O specijalističkim tečajevima vodi se pedagoška dokumentacija.
Podatke o završenim tečajevima i seminarima u evidenciju tečajeva i seminara
unosi Policijska akademija.
Polazniku koji s uspjehom završi tečaj izdaje se uvjerenje.

III. ŠKOLOVANJE

Članak 50.

Školovanje, u smislu ovog Pravilnika, je stjecanje više stručne spreme od one
koju policijski službenik posjeduje.
Školovanje iz stavka 1. ovoga članka provodi se kroz preddiplomske, diplomske i
poslijediplomske studije.
Policijski službenici upućuju se na stručni preddiplomski i diplomski studij
Visoke policijske škole.
Policijski službenici koji imaju završen sveučilišni preddiplomski i diplomski
studij mogu se uputiti na sveučilišni poslijediplomski studij kojeg izvodi
Visoka policijska škola u suradnji sa Sveučilištem u Zagrebu.
Policijski službenici mogu se uputiti na preddiplomski, diplomski studij i
poslijediplomski studij i na drugo visoko učilište, ukoliko to zahtijevaju
potrebe Ministarstva.
Vježbenici se mogu uputiti na daljnje školovanje na temelju odluke ministra.

Članak 51.

Prilikom upućivanja policijskih službenika na školovanje iz članka 50. stavka
3., 4. i 5. ovoga Pravilnika uzet će se u obzir sljedeća mjerila i uvjeti:
– potrebe Ministarstva,
– poslovi radnog mjesta,
– najmanje ocjena »uspješan« u posljednje dvije godine.
Redovni preddiplomski i diplomski studij

Članak 52.

Policijski službenici upućeni na redovni preddiplomski i diplomski studij Visoke
policijske škole ostvaruju pravo:
– na plaću radnog mjesta sa kojeg se upućuju na školovanje, sukladno odredbama
Zakona o policiji i podzakonskim propisima donijeti na temelju njega,
– na radni staž,
– na smještaj i prehranu u Policijskoj akademiji za vrijeme trajanja nastave i
ispitnih rokova,
– na naknadu putnih troškova početkom i završetkom zimskog i ljetnog semestra.
Iznimno od odredbe stavka 1. ovoga članka, policijski službenici sa
prebivalištem na području grada Zagreba ili Zagrebačke županije ne ostvaruju
pravo na smještaj u Policijskoj akademiji.
O ostalim međusobnim pravima i obvezama s policijskim služ­benicima upućenim na
redovni preddiplomski i diplomski studij Ministarstvo sklapa ugovor.
Ugovor iz stavka 3. ovoga članka raskida se ukoliko policijski služ­benik ne
udovolji uvjetima za upis na sljedeću godinu pred­diplom­skog i diplomskog
studija te je dužan naknaditi troškove školovanja.

Članak 53.

Policijski službenici upućeni na redovni studij Fakulteta promet­nih znanosti –
smjer aeronautika, uz prava iz članka 52. ovoga Pravilnika, ostvaruju i pravo na
podmirenje troškova letačkih licenci.

*Izvanredni preddiplomski i diplomski studij*
Članak 54.

Policijski službenici upućeni na izvanredni preddiplomski i diplomski studij
Visoke policijske škole, za vrijeme obveznih seminara i polaganja ispita,
ostvaruju pravo:
– na prehranu i smještaj u Policijskoj akademiji,
– na putne troškove,
– na slobodne dane za vrijeme seminara,
– na slobodne dane za vrijeme polaganje ispita sukladno odredbama Kolektivnog
ugovora.
Iznimno od odredbe stavka 1. ovoga članka, policijski službenici sa
prebivalištem na području grada Zagreba ili Zagrebačke županije ne ostvaruju
pravo na smještaj u Policijskoj akademiji.
Policijski službenici koji ne ispunjavaju uvjete iz članka 51. ovoga Pravilnika
mogu se, uz suglasnost Ministarstva, upisati na izvanredni preddiplomski i
diplomski studij na vlastiti zahtjev.
Policijski službenici iz stavka 3. ovoga članka osobno podmiruju sve troškove
studija, a ostvaruju pravo:
– na slobodne dane za vrijeme seminara,
– na slobodne dane za polaganje ispita sukladno odredbama Kolektivnog ugovora.

Članak 55.

Organizacija redovnog i izvanrednog preddiplomskog i diplomskog studija na
Visokoj policijskoj školi te studentska prava i obveze propisani su Zakonom o
znanstvenoj djelatnosti i visokom obrazovanju te Statutom Visoke policijske
škole.

Članak 56.

Policijski službenici upućeni na izvanredni preddiplomski i diplomski studij na
ostala visoka učilišta, ostvaruju pravo na naknadu polovice iznosa troškova
školovanja, pravo na slobodne dane za vrijeme seminara te pravo na slobodne dane
za vrijeme polaganja ispita sukladno odredbama Kolektivnog ugovora.
O međusobnim pravima i obvezama s policijskim službenicima upućenim na
izvanredni preddiplomski i diplomski studij Ministarstvo sklapa ugovor.

*Poslijediplomski studij*
Članak 57.

Policijski službenici upućeni na poslijediplomske studije ostvaruju pravo na
naknadu polovice iznosa troškova školovanja.
Iznimno, ministar može odobriti upis poslijediplomskog studija uz punu naknadu
troškova školovanja.
Policijski službenici koji se upisuju na poslijediplomski studij na vlastiti
zahtjev, bez suglasnosti Ministarstva, osobno podmiruju sve troškove studija, a
ostvaruju pravo na slobodne dane za vrijeme polaganja ispita sukladno odredbama
Kolektivnog ugovora.
O međusobnim pravima i obvezama s policijskim službenicima upućenim na
poslijediplomski studij Ministarstvo sklapa ugovor.

Članak 58.

O međusobnim pravima i obvezama s policijskim službenicima upućenim na
školovanje u inozemstvo Ministarstvo sklapa ugovor.

Članak 59.

Odluku o upućivanju na školovanja sukladno odredbama članka 50. do članka 58.
ovoga Pravilnika, na prijedlog Povjerenstva za upućivanje na školovanje, donosi
ministar.
Povjerenstvo iz stavka 1. ovoga članka imenuje ministar.

IV. STIPENDIRANJE

Članak 60.

Stipendija se može dodijeliti hrvatskom državljaninu, redovnom studentu, za
zanimanje koje je Ministarstvu od naročitog interesa.

Članak 61.

Ustrojstvene jedinice Ministarstva u sjedištu odnosno policijske uprave, obvezne
su iskazati potrebe za zanimanjima iz članka 60. ovoga Pravilnika, u okviru
godišnjeg Plana obrazovanja i školovanja, specijalizacije, stručnog
osposobljavanja i usavršavanja.
Na temelju potreba iskazanih u Planu iz stavka 1. ovoga članka pomoćnik ministra
nadležan za pravne i kadrovske poslove raspisuje natječaj o stipendiranju
studenata.
Natječaj iz stavka 2. ovoga članka objavljuje se sredstvima jav­nog
priopćavanja.

Članak 62.

Izbor kandidata za stipendiste Ministarstva prijavljenih na natječaj iz članka
61. ovoga Pravilnika obavlja Povjerenstvo za izbor stipendista Ministarstva.
Povjerenstvo iz stavka 1. ovoga članka imenuje ministar.
O međusobnim pravima i obvezama s izabranim kandidatom za stipendistu
Ministarstvo sklapa ugovor.

Članak 63.

Djeca policijskih službenika Ministarstva koji su poginuli, stradali ili
preminuli u obavljanju službe ili povodom obavljanja službe, imaju pravo na
stipendiju za vrijeme redovnog školovanja u osnov­nim i srednjim školama te
visokim učilištima neovisno o godini ili smjeru studija.
Stipendija se može odobriti i djeci čiji su roditelji stradali izvan službe
odnosno preminuli.
Zahtjev za dodjelu stipendije podnosi student odnosno roditelj ili staratelj,
Odjelu kadrovskih poslova Ministarstva.
Stipendija se utvrđuje u visini 24% prosječno isplaćene bruto--plaće u
gospodarstvu Republike Hrvatske u prethodnoj godini.

Članak 64.

Stipendija za studente iz građanstva utvrđuje se u visini 17% prosječne
isplaćene bruto-plaće u gospodarstvu Republike Hrvatske u prethodnoj godini.
Ukoliko stipendist iz stavka 1. ovoga članka ne udovolji uvjetima za upis u
sljedeću godinu studija pravo na isplatu stipendije miruje za tu godinu.

V. ISPITI ZA ZVANJA

*a) Polaganje ispita za zvanja*
Članak 65.

Ispiti za zvanja polažu se sukladno Uredbi o uvjetima za stjecanje zvanja,
promaknuća i rasporeda na radna mjesta te o funkcio­nalnim oznakama radnih
mjesta policijskih službenika, a dio su stručnog osposobljavanja policijskih
službenika koji u propisanom vremenskom razdoblju obavljaju poslove policijskog
službenika.

Članak 66.

Nakon završenog odgovarajućeg programa temeljnog policijskog obrazovanja iz
članka 4. stavka 1. ovoga Pravilnika vježbenici stječu prvo zvanje stečene
stručne spreme, bez polaganja ispita za zvanje.

Članak 67.

Ispiti za zvanja više i visoke stručne spreme kao i srednje struč­ne spreme za
policijske službenike Ministarstva u sjedištu polažu se u sjedištu Ministarstva.
Ispiti za zvanja srednje stručne spreme za policijske službenike u policijskim
upravama polažu se u policijskim upravama.

*b) Sastav Ispitnog povjerenstva*
Članak 68.

Ispitno povjerenstvo za polaganje ispita za zvanja čine predsjed­nik, dva stalna
člana, promjenjivi član, tajnik te njihovi zamjenici.

Članak 69.

Za predsjednika Ispitnog povjerenstva za polaganje ispita za zvanja više i
visoke stručne spreme kao i srednje stručne spreme za policijske službenike
Ministarstva u sjedištu imenuju se policijski službenik Ministarstva u sjedištu,
u zvanju glavni policijski savjetnik odnosno u zvanju policijski savjetnik ako
je na poslovima policijskog službenika proveo najmanje deset godina odnosno ako
ima najmanje akademski stupanj magistra kaznenopravnih znanosti ili magistra
kriminalistike.
Za predsjednika Ispitnog povjerenstva za polaganje ispita za zvanja srednje
stručne spreme u policijskim upravama imenuje se policijski službenik u zvanju
samostalnog policijskog inspektora ili višem zvanju koji je na poslovima
policijskog službenika proveo najmanje deset godina.
Predsjednik Ispitnog povjerenstva za polaganje ispita za zvanja ispituje
sljedeća ispitna područja: Kazneno-materijalno i postupov­no pravo te Zakon o
zaštiti osoba s duševnim smetnjama.

Članak 70.

Za prvog člana Ispitnog povjerenstva za polaganje ispita za zvanja više i visoke
stručne spreme kao i srednje stručne spreme za policijske službenike
Ministarstva u sjedištu imenuje se policijski službenik u zvanju glavni
policijski savjetnik odnosno policijski savjetnik koji je na poslovima
policijskog službenika proveo najmanje deset godina.
Za prvog člana Ispitnog povjerenstva za polaganje ispita za zvanja srednje
stručne spreme u policijskim upravama imenuje se policijski službenik u zvanju
više ili visoke stručne spreme koji je na poslovima policijskog službenika
proveo najmanje deset godina.
Prvi član Ispitnog povjerenstva za polaganje ispita za zvanja ispituje sljedeća
ispitna područja: Kriminalistika i Način obavljanja službe i postupanja
policijskih službenika.

Članak 71.

Za drugog člana Ispitnog povjerenstva za polaganje ispita za zvanja imenuje se
policijski službenik u zvanju glavni policijski savjetnik odnosno policijski
savjetnik.
Za drugog člana Ispitnog povjerenstva za polaganje ispita za zvanja srednje
stručne spreme u policijskim upravama imenuje se policijski službenik u zvanju
više ili visoke stručne spreme.
Drugi član Ispitnog povjerenstva za polaganje ispita za zvanja ispituje sljedeća
ispitna područja: Zakon o policiji, Zakon o prekršajima i Zakon o prekršajima
protiv javnog reda i mira.

Članak 72.

Za promjenjivog člana Ispitnog povjerenstva za polaganje ispita za zvanja
imenuje se neposredni rukovoditelj ili drugi policijski služ­benik koji obavlja
poslove iz djelokruga rada kandidata.
Promjenjivi član Ispitnog povjerenstva iz stavka 1. ovoga članka zadaje temu
pisane zadaće i ispituje ispitno područje: Poslovi radnog mjesta.

*c) Postupak prijave ispita za zvanje i ocjenjivanje*
Članak 73.

Ustrojstvena jedinica Ministarstva nadležna za kadrovske poslove utvrđuje da li
kandidat ispunjava uvjete za polaganje ispita za zvanje o čemu donosi Rješenje,
najkasnije 15 dana prije dana polaganja ispita.
Rješenjem iz stavka 1. ovoga članka odobrava se polaganje ispita te određuje
datum i vrijeme polaganja ispita.
U jednom terminu održavanja ispita poziva se najviše 10 kandidata.

Članak 74.

Ispiti za zvanja polažu se izvan redovnog radnog vremena.
Ispiti za zvanja sastoje se od pisanog i usmenog dijela.
Tijekom pisanog dijela ispita kandidat može koristiti stručnu literaturu.
Pisana zadaća piše se dva sata, na papiru ovjerenom pečatom.
Nakon pozitivno ocijenjene pisane zadaće kandidat pristupa usmenom dijelu
ispita.
Tijekom ispita tajnik Ispitnog povjerenstva za polaganje ispita za zvanja vodi
zapisnik u koji unosi temu i ocjenu pisane zadaće, ispitna pitanja na usmenom
dijelu ispita te ocjenu usmenog dijela ispita.
Zapisnik potpisuje predsjednik, članovi i tajnik Ispitnog povjerenstva za
polaganje ispita za zvanja te kandidat.

Članak 75.

Ispitno povjerenstvo za polaganje ispita za zvanja ocjenjuje uspjeh kandidata na
ispitu ocjenom: »položio« ili »nije položio«.
Ocjena se donosi većinom glasova članova Ispitnog povjerenstva za polaganje
ispita za zvanja uz mogućnost da pojedini član pisano izdvoji svoje mišljenje na
zapisnik.
Kandidat koji je ocijenjen ocjenom »nije položio« iz najviše dva predmeta,
upućuje se na ponovno polaganje ispita iz tih predmeta, u roku od mjesec dana od
dana polaganja ispita.
Kandidat koji nije položio popravni ispit za zvanje kao i kandidat koji nije
položio tri ili više ispitna predmeta, ocjenjuje se ocjenom »nije položio« te ne
može pristupiti ponovnom polaganju ispita prije isteka roka od šest mjeseci od
dana polaganja ispita.

Članak 76.

Na dan polaganja ispita tajnik Ispitnog povjerenstva za polaganje ispita za
zvanja izdaje potvrdu o rezultatu ispita.
O položenom ispitu za zvanja izdaje se Uvjerenje koje potpisuje predsjednik
Ispitnog povjerenstva za polaganje ispita za zvanja i pomoćnik ministra nadležan
za pravne i kadrovske poslove odnosno načelnik policijske uprave.
Uvjerenje se izdaje u tri primjerka.

Članak 77.

Kandidat koji polaže ispit za zvanje prvi put ostvaruje pravo na naknadu putnih
troškova prema priloženim putnim kartama ili potvrdi prijevoznika o cijeni putne
karte od mjesta prebivališta do mjesta polaganja ispita te pravo na dva slobodna
dana.
Kandidat koji polaže popravni ispit za zvanje ostvaruje pravo na naknadu putnih
troškova prema priloženim putnim kartama ili potvrdi prijevoznika o cijeni putne
karte od mjesta prebivališta do mjesta polaganja ispita te pravo na jedan
slobodan dan.
Kandidat koji polaže ispit za zvanje drugi put ostvaruje pravo na jedan slobodan
dan, dok putne troškove i troškove cijelog ispita snosi osobno.

VI. IZDAVAČKA DJELATNOST

Članak 78.

Za potrebe školovanja, osposobljavanja, stručnog usavršavanja i specijalizacije
policijskih službenika, koji se provode sukladno odredbama ovoga Pravilnika,
Ministarstvo unutarnjih poslova izdaje udžbenike, stručne časopise i druge
publikacije.

VII. NAKNADE

Članak 79.

Pravo na naknadu, u smislu ovog Pravilnika, ostvaruju mentori i predavači te
predsjednik, članovi i tajnik Ispitnog povjerenstva za polaganje ispita za
zvanje.
Zaposlenici Ministarstva ostvaruju pravo na naknadu za obav­ljanje poslova na
svim oblicima izobrazbe kad im to nije u opisu radnog mjesta odnosno kad ih
obavljaju izvan redovnog radnog vremena ili preko propisane norme.
Ukoliko izobrazba nije u opisu radnog mjesta i obavlja se u redovno radno
vrijeme, zaposlenicima Ministarstva naknada se umanjuje za 50%.
Pravo na naknadu iz stavka 1. ovoga članka imaju i vanjski suradnici za rad na
stručnom osposobljavanju, specijalizaciji te struč­nom usavršavanju na Visokoj
policijskoj školi i Policijskoj školi.
Pravo na naknade ostvaruju i autori za njihova djela koja se objavljuju u
udžbenicima, stručnim časopisima i drugim publikacijama.

Članak 80.

Ministar unutarnjih poslova donosi odluku kojom se utvrđuje visina naknada iz
članka 79. ovoga Pravilnika i visina naknada za korištenje autorskih prava na
udžbenicima, člancima i ostalim napisima i radovima koji se objavljuju u
udžbenicima, stručnim časopisima i drugim publikacijama.

Članak 81.

O međusobnim pravima i obvezama sa zaposlenicima koji se upućuju na školovanje,
temeljno policijsko obrazovanje, specijalizaciju, stručno osposobljavanje i
usavršavanje u trajanju dužem od mjesec dana nadležna policijska uprava odnosno
kadrovska služba Ministarstva sklapa ugovor.
Iznimno od stavka 1. ovoga članka, ugovor o međusobnim pravima i obvezama
sklopit će se i sa zaposlenicima koji se upućuju na školovanje, temeljno
policijsko obrazovanje, specijalizaciju, stručno osposobljavanje i usavršavanje
u trajanju kraćem od mjesec dana kada troškovi prelaze iznos od 5.000,00 kuna.

Članak 82.

Ministarstvo u cijelosti snosi troškove polaganja strukovnih ispita,
pedagoško-psihološkog usavršavanja i školovanja te postupka izbora u nastavna i
znanstveno nastavna zvanja za zaposlenike, ukoliko to zahtijevaju potrebe radnog
mjesta.

VIII. PRIJELAZNE I ZAVRŠNE ODREDBE

Članak 83.

Ugovori o školovanju, odnosno o naknadi troškova školovanja zaključeni s
redovnim i izvanrednim studentima na Visokoj policijskoj školi, studentima
poslijediplomskog/diplomskog, stručnog i sveučilišnog studija na drugim
fakultetima, visokim i višim školama ili poslijediplomskim doktorskim studijima,
zaključeni prije stupanja na snagu ovoga Pravilnika, ostaju na snazi do
ispunjenja ugovornih obveza.
Ugovori o naknadi troškova tečajeva stranih jezika, zaključeni prije stupanja na
snagu ovog Pravilnika, ostaju na snazi do završetka stupnja koji je započet.
Za upis novog stupnja učenja stranog jezika zaključuje se aneks ugovora.

Članak 84.

Stupanjem na snagu ovoga Pravilnika prestaju važiti: Pravilnik o školovanju,
specijalizaciji, stručnom osposobljavanju i usavršavanju broj:
511-01-62-11673/1-99. od 24. svibnja 1999. godine, Privremeni naputak o općoj
tjelesnoj pripremi i borilačkim športovima i vještinama broj
511-01-62-2030/1-00. od 18. siječnja 2000. godine i Pravilnik o dopunskom
stručnom usavršavanju policijskih službenika u policijskim upravama broj:
511-01-52-9785/3-02-494/02. od 11. travnja 2002. godine.

Članak 85.

Ovaj Pravilnik stupa na snagu osmog dana od dana objave u »Narodnim novinama«.

Broj: 511-01-52-14403/07.
Zagreb, 2. kolovoza 2007.

Ministar
**Ivica Kirin**, v. r.

Pravilnik, NN 84/2007-2618
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)